**Dôvodová správa**

**Všeobecná časť**

Návrh zákona, ktorým sa mení zákon č. 372/1990 Zb. o priestupkoch v znení neskorších predpisov (ďalej len „návrh zákona“) predkladá na rokovanie Národnej rady Slovenskej republiky skupina poslancov Národnej rady Slovenskej republiky Milan Krajniak, Peter Pčolinský, Zuzana Šebová, Petra Krištúfková.

Cieľom návrhu zákona je zníženie hranice veku zodpovednosti za spáchanie priestupku na 14 rokov a zmiernenie súčasného stavu osobitnej priestupkovej imunity aj voči určitej neprispôsobivej časti obyvateľstva, ktorá vďaka súčasnej právnej úpravy má širokú možnosť vyhnúť sa sankciám za spáchané priestupky.

Podľa súčasne platného zákona je priestupkom zavinené konanie, ktoré porušuje alebo ohrozuje záujem spoločnosti a je za priestupok výslovne označené v zákone o priestupkoch alebo iných zákonov, pokiaľ nejde o iný správny delikt, postihnuteľný podľa iných osobitných právnych predpisoch, alebo ak ide o trestný čin.

 Za priestupok je zodpovedný ten, kto dovŕšil vek 15 rokov, je duševne zdravý a netrpí duševnou poruchou. Iné je, keď sa osoba vlastným pričinením privedie do stavu nepríčetnosti, napr. požitím alkoholických nápojov alebo užitím návykovej látky. Tým sa tejto zodpovednosti nezbavuje.

V Slovenskej republiky podľa platného zákona je stanovená hranica priestupkovej zodpovednosti na 15 rokov. Pri porovnaní s právnou úpravou trestnoprávnej zodpovednosti podľa Trestného zákona chceme poukázať na fakt, že napr. za drobné krádeže, úmyselné poškodzovanie majetku alebo rušenie nočného pokoja deťom mladším ako 15 rokov nič nehrozí. Maloletí a mladiství delikventi za spáchané priestupky totiž nenesú nijakú zodpovednosť, na rozdiel od 14 - ročných detí, ktoré sú už trestne zodpovedné. Za priestupok u nás môžu pykať v končenom dôsledku až po dovŕšení 15 rokov.

Vzhľadom na to, že v posledných rokoch priestupkovosť maloletých a mladistvých narastá, navrhuje sa zníženie vekovej hranice priestupkovej zodpovednosti na 14 rokov Znížením tejto vekovej hranice priestupkovej zodpovednosti sa výrazne zúži skupina nepostihnuteľných maloletých priestupcov.

Predkladaný návrh zákona nemá vplyv na rozpočet verejnej správy. Návrh zákona nemá vplyv na podnikateľské prostredie, má pozistívne sociálne vplyvy, nemá vplyv na životné prostredie a nemá ani vplyv na informatizáciu spoločnosti.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**Osobitná časť**

**Čl. I**

Navrhuje sa zníženie veku priestupkovej zodpovednosti osôb z 15 rokov na 14 rokov.

**Čl. II**

Navrhuje sa účinnosť zákona  1. januára 2018.